Serla

Serla, mahnê ya "Serê la"ya, kerda kılm vuni "Serla. Serla you dewa kıja, mezrê Gaz'a (Gaz a nayê ya). Serla binatê Tawıs û Siwun da. Hêt Waremerg ra şêr Siwu, dewê verniyê ri Swun a. Şarkıd Dewaxraw, rojpayi dı Şeru, zımed Xed u Dêşt, verarojı dı Serlê tuyer û Gortun esti. Hetra hêt Serla dı koy esti. Ser hire koyun dı ra ziyar esti. Name ziyaru: ziarê quır, ziarê şêş, ziarê medina ya. Dormale serla dı ca ca gema gur esta. Gem darun darinun ra yena ca. Dari loxfier, mazier û hazgılierun ra peyda beni. Her dere ra you çımê aw vejieno. Awê ver zimi zaf serdına, ayê veraroj hına germın bi. Hênu (Yenu) serdı mın gem do, nızdiyê lewi dı vejieno. Awê yi indekê serdına ki ma nêşken tera you fır bunc. Dındun merdım kerdin war. İka Serla dı you - dı kiyê mendi. Dewletê Tırku dewi ma zor ra kerd vengi. Ayê gi zor ra veng ne kerdi, dewij tersê xwı ver dı warişti.

Ez Serlayija. Ez heta 1976 dew ra nê vejiyê bi. Oje ra pê ez kota tever. Ez ika Diyarbek dı nışena ru.
Ez şımar zaf spas kena. Hol ko şıma esti. Şıma ra nê bu zunê ma beno vin. Ezi bınêk Zazaki sero xewat kena, bınêkê nısena. Ez hivi kena gı ma zunê xwı bı feletner, ma xewat nêk zunê ma fesal fesal (hêdi hêdi) bena vin. Gereka piorê zazayûn ma tied destpêk.

Ez bınê dewê ma sero qal bıkêr:
Serla bena dı parê naver u wever. Ver Veraroj ra vuni Serla,  Ver Zımi ra vuni Mergêsağ. Dewê ma dı hıno zaf merdım you bınun bi. Dewê ma dı Kê Hesiwis bin dı bari: you Ke eminun, dı Ke Heydun bi. Mergêsağı dı Kê Hesşerun bi. Kê ma inin ra you ra nê bı. Ma ra vatin Kê Şükwısıf. Bapirik mı Materun ra hame bı serla, wıja dı zewjia bı. Brê yi binin nê hame bi. Kê ma zi heti Ke Hesiwisi dı bı. Pêy bunun ma ra cor velgca bı. Serla dı gemi daru zaf bi. Piorê gemu darun darinun ra hamen ca. En zaf dari loxfier bi, cu ra dım dari hazgılier, mazier hamen. Wexta gı ez kıj bi dıwar dewju zaf bı. Hêt pêy ra dıwar kemiya. Dıwari en zaf bız bi, cu dıma gayinê, meşnê hamên. In pêy ra dewı dı dı kiyê mendi bi, ayê bin wırişt şi tever, her kes you welat ser şiyo. İka zi you dı kiyê tede esti. Namê qoyun ma lewê quır, lewê medina, lewê ziarê şêş. Lewê bêriasiê û lewê xêd hına qo nımzi bı. Yenu serdı nızdie lewê qoydı bı, ayê ra awe yi zaf zaf serdını bi. Mergêsağdı zi çımêsağ bı, awe yi zi yenu serdın ra dım hamên. Çımê emmerun cer dewdı bı, mın kerunra aw vejiyên, awê yi zaf zafı bi, you vay dekerdin, pê yegê awdênı. Serdınê awê çıman hamnun o zımıstun ayni bi, tım serdınê yin you bi. Ver Veraroji di aw hına tay o germın bi. Hamrun zerê derun dı dual vıraştin pê zereeti awdên. Zımıstun zaf vor varên ama zaf serd nê bı sê Tawıs. Bınatê qoyun ra zaf hawa (va) nê guretin, ayê ra hına germını bı. Ez heta dew dı bi cerun çınnê bı, rar makina çınnê bi, ika wırdi zi vıraşt ama ço wu nê mendo.

Tarix dewê ma: Rivayetê pilun ma ra, qedê ko pilun ma vatin: çend sê serr verico you merdım tera vatin Şemsxan. Şemsxan Herta ra wırzeno vunu heta payê mı çamır niyo ez şına. Wexta gı raseno dewê ma (Serla), huniyeno cawo bê wharo, bınatê koyuno, her gı het gema, çamır çınnio. Şıno bari xwı seri çımê emmerun dı nonu rü. oja dı kiye nonu piera. Benu whari kıju, kiye û kulfeti. Keynê xwı duno ğızımkar (Newi) xwı o şıno esker. Eskerayê ow meheli 7 seri bia. Howt serri yi qediyeni teskere genu yeno kiye. Hela gı yeno çı vinero ğızımkar yi ina you queşk vıraşta, wı yi verd ğızımkarê bile nê eşkeno bıko. Bexiliyeno, hêrs beno vuno ez şına gerre kena. Duno ra şıno Darêyeni gerre keno. Wı o çend Qewasi (Eskeri) pia yeni dew. Qewas huniyeni awo gı gerrê yi biyo saltanatê yi zaf averdo, hına xanedan asiyeno. Newi qewasu ronaşnenu, warazneno, ziyafet keno, pê ezzet û hürmet warazneno. Qewas agêrên vuni kum xızımkar kum miro? tabi ki xanedan Newi asiyeno. Şemsxan tepişneni geni pêyser beni. Keynê Şemsxan agêrena mierdê xwe ra vuna tı ya şıni bay mı açarneni, qewasun ra geni ya zi ezi tori kiye nê kena. Mierde ya wırzeno konu qewasu dıma bıni Şerun dı ca go lê Serla û lê ğedı beni tiemu, oja dı raseno qewasu, vuno ıni merdım veradin, ma xwo xwı pie yeni. Qewas Şemsxan o Newi ca verduni o şıni. Şemsxan o Newi nışeni rü o dewuni timasori bar keni. Ow wexti dewê ma barê Newi kona. Serla ina niya pier ra. Cu ra pêy nıfus yin zediyo, piorê timasori keni şini. Bınate dı çend serri şıni beli niyo. Timasorıj o Yexkigıj doni pior, Yexkigjun ra you merdım yeno kiştış. Qesasi guinê yi verra Serla doni Yexkigju. Yexkig ra you kiye barkeno yeno Serla (HesWıs). Heswıs ra Kê Eminu o Kê Heydu yeni meydu. Heswıs (Heseni Wısıf) dı laji yi beni you Emin o awo bi zi Heyd o. Mergesağ Kê Şemsxunun ra Kê Şemsun dı munena. Nimê mergesağ you Kê Hesşeru (Heseni Şeru), nımo you zi pirik mın o bay mı Ke Şemsun ra erinê bi. Ez wexta gı kıj bia bay mı xewat kerdin, çı qezenç yi bı dênı Ke Şemsu. Pirik mı zaf çik nê erina bı. Ayê ra arazi bay mı sarê kiyun ra en zaf bı. Ero zi hemı kesi ward verdaya, Serla bê whari menda. Kıjê mı Serla dı viert, oja dı zaf hikayê mı esti. Roj biyero ez bı eşki ez wazena bınısı. 

İka Serla biya xırawe.

Kategoriye:Dewê Darê Hêni